Ένας αμερικανός διπλωμάτης σκοτώθηκε από επίθεση ισλαμιστών στο Προξενείο των ΗΠΑ στη Λιβύη
διαδηλωτές επιτέθηκαν και στην αμερικανική Πρεσβεία στο Κάιρο
Ένας αμερικανός πολίτης σκοτώθηκε και άλλος ένας τραυματίστηκε την Τρίτη στη Λιβύη, όταν ομάδα εξτρεμιστών επιτέθηκε εναντίον του αμερικανικού Προξενείου στην Βεγγάζη στα πλαίσια διαδήλωσης εναντίον ταινίας που θεωρήθηκε ως προσβλητική για τον Προφήτη Μωάμεθ. Οργισμένο πλήθος συγκεντρώθηκε έξω από το αμερικανικό Προξενείο και πυρπόλησε το κτήριο. Το Στέητ Ντηπάρτμεντ επιβεβαίωσε την επίθεση και δήλωσε ότι η αμερικανική κυβέρνηση συνεργάζεται με την Λιβύη για την αποκατάσταση της ασφάλειας στο Προξενείο των ΗΠΑ στην Βεγγάζη. Ανακοίνωση του αμερικανικού Υπουργείου Εξωτερικών αναφέρει ότι η Ουάσιγκτον καταδικάζει «με τον εντονότερο τρόπο την επίθεση σε βάρος της διπλωματικής της αποστολής». Αντιαμερικανικές διαδηλώσεις λόγω της ταινίας, σημειώθηκαν επίσης και έξω απ’ την αμερικανική Πρεσβεία στο Κάιρο της Αιγύπτου. Τουλάχιστον 2 χιλιάδες διαδηλωτές συγκεντρώθηκαν έξω από την Πρεσβεία, συμπεριλαμβανομένων και Σαλαφιστών μουσουλμάνων και άλλων που συμμετείχαν στις πολιτικές διαδηλώσεις που οδήγησαν πέρυσι στην απομάκρυνση του καθεστώτος Μουμπάρακ. Ομάδα διαδηλωτών σκαρφάλωσε στους τοίχους της Πρεσβείας των ΗΠΑ στο Κάιρο, κατέβασε την αμερικανική σημαία και την αντικατέστησε με Ισλαμικό πανό. Αντίστοιχες διαδηλώσεις συνεχίστηκαν στο Κάιρο μέχρι αργά το βράδυ. Αξιωματούχος της αμερικανικής Πρεσβείας δήλωσε στην Φωνή της Αμερικής ότι δεν υπήρξαν ανταλλαγές πυρών και ότι όλοι οι υπάλληλοι της Πρεσβείας ήταν ασφαλείς. Δεν είναι ξεκάθαρο αν συνδέονται τα επεισόδια στην Αίγυπτο και την Λιβύη. Ορισμένες δημοσιογραφικές πληροφορίες αναφέρουν ότι πρόκειται για ταινία που γυρίστηκε με χρηματοδότηση από μέλη της Κοπτικής Χριστιανικής μειονότητας της Αιγύπτου που ζούν στο εξωτερικό. Πάντως οι επιθέσεις σε βάρος των αμερικανικών διπλωματικών αποστολών συνέπεσαν με την επέτειο, την Τρίτη, των τρομοκρατικών επιθέσεων της 11 Σεπτεμβρίου.